olih Tudekamatra
Tiang tusing pedas nawang uli pidan kaden angin ngesirang rindu. Sasukat patemone entoke? I Luh ngatehin tiang ka embahan idup I Luhe. Di kenkene suluk nyakitin, makeneh tiang joh magedi. Nanging tiang tusing nyidaang. Ragan I Luhe kadung melusin neked di tungtung jantung. Jani, tiang tuah nyidaang ngelutin peteng tan pabintang. Ngrasayang panekan I Luh tan pasaut, ngrindu tan pawates galah.
“Makejang rindu lakar nepukin pajalan!” Atin tiange suba titipin tiang di langit peteng. Diastun I Luh tusing rungu, tetep tiang rindu kapining ragan I Luh. Mirib I Luh nu inget, taen i raga nepaang ortane di dingin petenge ngangetin ati.
Ri kala bunga-bunga belus baan tampiasan geribisan ujan tengah lemenge, I Luh nutur, nuturang tutur ane ngaenang tiang tusing pesan nyidaang ngorahang apa-apa buin “Atin tiange suba karajah aji pajalan ngajak dewekne, boya ngajak Beli..!”
Dot tiang masi nutur kapining ragan I Luhe. Buka bintang-bintang magantung tan pacantel di langit, keto masi rindu tusing kategul baan ane madan janji tresna, kerana tresna sing taen majanji ngajak nyen. Tiang, I Luh, dewekne, i raga makejang dadi pesan ngrindu kapining anak, nyen dogen pidan dogen. Janji tresna tusing ja dadi watesne, kerana janji tresna boya ja langgeng adane. Len tekening ane madan rindu ento, sing ada galah ane nyidaang ngwatesin. Rindu idup salantang galah.
Makejang rindu lakar nepukin lampah tetujon. Sekadi rindunne i matan ai kapining i bulan. Matan ai majalan maekin ia i bulan. Saling tolihin. Kepangan. Prajani peteng gumine diastun lemah galahe. Nanging tuah akesep. Depang ento akesep masi, tiang ajak I Luh. Depang rindune ene nepukin tetujone padidi, tusing lakar negul I Luh.
Tusing perlu sengsaya buka keto. Mai, tekain tiang, dadi bulan, timpalin peteng pajalan tiange dini. Makejang rindu lakar nepukin pajalan. Yening tiang paling di tengah lemenge, boya pelih I Luhe. Boya pelih I Luhe!
Campuhan Rasa
Ketug-ketug nrugtug di tungtung jantung. Ketug nugtug di sekancan pajalan. Pajalan sipeng mlempeng di tengah lemeng. Dedet ane leket itep ngidemang galang paningalan. Sujatine boya ja sajan paningalane ngidem. Paningalane kedat nanging ngidem. Malawatan peteng tan paliat.
Galah ngatehin pajalan neked di sisin pundukan madampingan tukad ane tonden taen entasin satondene ene. Sing kena baan tiang ngundukang. Sing kena baan tiang ngenehang. Saget batise nyerod. Macemplung ulung tiang di tukade.
Ada ane ngranayang nyapnyap ngalap di awak. “Duh! Tiang labuh. Amongkenke dalem tukade ene? Amongkenke tis yehne? Amongkenke suluk embahne?”. Sajan tiang tusing nawang. Sajan tiang tusing ngerti.
Pajalan neked di tukade ene buka pajalan ane atehina baan angin nis uli kaja kangin, angin ane sajan sing ada di pagisian liman tiange padidi. Matedoh ngembatang patakon ane tusing bakat baan ngeneh-ngenehang buin kerana ukudan kadung belus di yeh tukade, kadung lepeg lan bengilan, kadung dalem nyilem, kadung joh kaanyudang baan sulukne.
“Aduh! Aduh! Dijake tanggun tukade? Dijake campuhan rasane?” Mirib patakone ene sing patut sautin jani. Paling melah jalanang dogen apa ane ada. Rasanin tis yeh tresna ane ngayudang i dewek. Suudin matakon kene. Suudin matakon keto.
Peleng unteng di galang campuhan rasane, ri kala yeh tukad matemu yeh tukad. Depang membah nginutin ning ati lan bersih keneh. Johang sebet.Johang ruwet. Cemplungin sekancan isin ati di ningyeh tukade. Pulangin sekancan isin keneh di dalem dasar tukade.
Depang galahe ane nyautin. Buin pidan? Mula tusing karambang baan tiang. Nanging makejang pajalan ane lakar entasin anak suba dadi duman uli kadituane. Embahan yeh tukade lakar dija nyampuh mula tusing karambang yen kenehang uli ulu embahne. Di tebenan tongosne lakar matemu dadi campuhan.
Yen mula i raga jodoh sing lakar joh. Yen mula campuhan rasane dadi isin bekel pajalan uli kadituane pastine unduke ento lakar tepuk. Buka tukad Wos Lanang lan Wos Istri ane matemu di Campuhan Ubud. Keto masi campuhan rasane lakar tepuk di tebenan pajalan dadi ubad kauripan. Dumadak!
Ane Satata Ngintipin
Ada enjekan ane satata ngintipin pajalan. Ri kala tiang negak mangoyong, ia masi milu ngantosang. Ri kala tiang malaib, ia masih milu nguberin. Ri kala tiang leplep sirep, ia masih ngapgapin ipian. Ngae ketugan jantunge nrugtug. Tebihan ukudan tiange ngorahang, ba duri ada ane nututin, boya lawatan nanging malawatan tan palepas. Apake? Nyenke ento?
Yadiapin tusing ngenah di sisi, nanging nengil-nengil ia mamaling tindakan batis, mamaling pakeber keneh, mamaling ledat sledetan, mamaling kipekan rasa. Ia ane nyidaang ngamaling tongos pingit di ukudan tiange, ane tonden taen ada anak nyidaang nyinggahin.
Sebilang peteng ia teka, di kenkene kapah-kapah ngemaang egar nengnengan galahe. Ia ane nyidaang ngembangang pusuh semitane dadi kenyem lan kedek i dewek. Marasa dadi jelema paling aget di gumine.
Tusing sadar ulung macemplung yeh paningalan mesegin enjekan pajalan. Makudang-kudang peteng ba durian ene, ia sing teka mai. Dini tiang majlawatan padidi. Galah karasa sepi. Sipeng ngambeng di peteng. Tengah lemeng tiang nu padidi di sisin kamare ngantosang. Lagute sepi bakat baang ngimpek di awak, jani rindu nrudu nganteg tengahing bayu nglayu.
Dadike tiang buin nolihin kenyem ento ane ngamangunang jengah di sekancan pajalan galah? Tiang sing nyidaang keles uli rerambangan warnan lan gobane. Suba bakatanga ngamaling puyung tungtung jantung lan sepi isin ati.
Miribang sajan mula ia ane antos-antosang uli i pidan. Itung-itungane nyag latig kucar-kacir ri kala uyang nyambeh di ukudan buka ujan bales tan rerenan melusin tanah. Belig sekancan ane enjekin kerana lumut-lumute tebel mentik di beseg tanahe.
“Dot pesan tiang makatang! Ngelutin abedik dogen ayu parasne…” ulun atie ngrimik padidi. Lantas tiang mabalik makipekan kuri. Wantah desiran angin teka ngampehang. Dingin ngintipin mabarungan ngajak sepi sipeng tan kadi-kadi. Aruh! Inguh. Inguh. Inguh. Gedeg manteg awak padidi. Basang grimutan teken ukudan padidi.
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn